Priama akcia; PO Box 16; 840 08 Bratislava 48; web: www.priamaakcia.sk, email: pa-map@safe-mail.net

Úspešný začiatok kampane Biele kameNIE!
(Tlačová správa)

V dňoch 27.-29. júna 2005 sa uskutočnili v mestách Michalovce, Humenné a Snina infostánky, ktorých cieľom bolo poukázať na negatívny dopad projektu Biele kamene pre región, a to v ekologickej i sociálnej oblasti. Akcie boli súčasťou kampane Priamej akcie – MAP Slovensko nazvanej Biele kameNIE! a podieľali sa na nich aj Lesoochranárske združenie VLK a občianske združenie Zelený kameň. 

Hoci išlo o tri rôzne mestá, všetky akcie mali spoločnú jednu vec – absolútna väčšina okoloidúcich vyjadrovala záporné stanoviská k projektu lyžiarskeho strediska Biele kamene, ktoré má byť realizované v CHKO Vihorlat. 

Ľudia mohli počas týchto troch dní v uliciach svojich miest nielen diskutovať o veciach verejných, ale odniesť si aj cenné materiály zamerané na sociálne a ekologické problémy. Rozdali sa takmer tri tisícky letákov, niekoľko stoviek protestných listov a okoloidúci si tiež mohli prečítať noviny Podaj ďalej, ktoré sa hlbšie venujú problematike vzťahu človeka a prírody a praktickým príkladom efektívneho rozvoja regiónu.

Infostánky navštívili aj predstavitelia OZ Biele kamene, ktorí presadzujú realizáciu projektu lyžiarskeho strediska. Žiaľ, oveľa viac ako diskusia o projekte ich evidentne zaujímali politické názory aktivistov a odvaha LZ VLK upozorniť hudobné skupiny, ktoré majú vystúpiť na festivale Rock pod Sninským kameňom, na fakty o projekte Biele kamene.

Úspešne zrealizovanými infostánkami sa ani zďaleka nekončia aktivity zamerané na poskytnutie iných pohľadov na rozvoj regiónu ako presadzujú zástupcovia OZ Biele kamene. Dúfame, že sa opäť stretneme s ľuďmi priamo v uliciach, pretože práve v uliciach, a nie v kanceláriách úradov, sa človek dozvie, aké sú skutočné názory ľudí. Najnovšie informácie o ďalších aktivitách sa môžu občania dozvedieť na webstránke www.priamaakcia.sk

S pozdravom,
Jaroslav Turizz, 
Priama akcia – región Východ
(Priama akcia je slovenskou sekciou odborárskej konfederácie Medzinárodnej asociácie pracujúcich (MAP) združujúcej členskou základňou riadené odborové zväzy a iniciatívy v 17 krajinách sveta)